LV Eiropas Savienības Oficiālais Vēstnesis L 379/125

KOMISIJAS LĒMUMS

(2006. gada 22. decembris)

par dimetenamīda neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru K(2006) 6895)

(Dokuments attiecas uz EEZ)

(2006/1009/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šās direktīvas I pielikuma sarakstā neiekļautas darbīgās vielas, kas jau ir pieejamas tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un (EK) Nr. 703/2001 (3), ar ko paredz sīki izstrādātus noteikumus tās darba programmas otrā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū, un nosaka to darbīgo vielu sarakstu, kuras jāizvērtē attiecībā uz iespējamību tās iekļaut Direktīvas 91/414/EEK I pielikumā. Dimetenamīds ir minētajā sarakstā.

(3) Dimetenamīda iedarbība uz cilvēku veselību un vidi ir novērtēta saskaņā ar Regulu (EK) Nr. 451/2000 un (EK) Nr. 703/2001 noteikumiem virknei izmantošanas veidu, ko piedāvājuši iesniedzēji. Turklāt ar šīm regulām nozīmē ziņotājas dalībvalstis, kam saskaņā ar Regulas (EK) Nr. 451/2000 8. panta 1. punktu Eiropas Pārtikas nekaitīguma iestādei (EPNI) jāiesniedz attiecīgie novērtējuma ziņojumi un ieteikumi. Ziņotāja dalībvalsts attiecībā uz dimetenamīdu ir Vācija, un visa attiecīgā informācija tika iesniegta 2003. gada 16. oktobrī.

(4) Dalībvalstu un EPNI speciālisti pārskatīja novērtējuma ziņojumu un 2005. gada 15. decembrī iesniedza Komisijai EPNI secinājumus par speciālistu veikto darbīgās vielas dimetenamīda pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 23. maijā kā Komisijas pārskata ziņojums par dimetenamīdu.

(5) Šīs darbīgās vielas novērtēšanas gaitā radās bažas par vairākiem aspektiem. Jo īpaši tas saistīts ar šīs darbīgās vielas apriti un uzvedību vidē, jo veidojoties nezināmiem savienojumiem, kuru iespējamā gada vidējā koncentrācija notekūdeņos ir lielāka par 0,1 μg/l, tā var izraisīt pazemes ūdeņu piesārņojumu. Turklāt nevarēja veikt pilnīgu patērētāju riska novērtējumu, jo trūka informācijas par iepriekšminētajiem sadalīšanās produktiem.

(6) Komisija aicināja iesniedzēju sagatavot komentārus par speciālistu veikto pārskatīšanu un par to, vai darbīgo vielu turpmāk atļaut vai neatļaut. Iesniedzējs sagatavoja komentārus, kuri tika rūpīgi pārbaudīti. Tomēr, neskatoties uz minētajiem argumentiem, šīs bažas joprojām pastāv, un pamatojoties uz informāciju, ko iesniedza un novērtēja Eiropas Pārtikas nekaitīguma iestādes speciālistu sanāksmēs, veiktie novērtējumi neliecina, ka, ņemot vērā paredzētos lietošanas nosacījumus, dimetenamīdu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc dimetenamīds nav jāiekļauj Direktīvas 91/414/EEK I pielikumā.

(8) Jāveic pasākumi, lai nodrošinātu, ka pašreizējās atļaujas augu aizsardzības līdzekļiem, kas satur dimetenamīdu, noteiktā periodā atsauc un neatjauno, un šiem līdzekļiem neizsniedz jaunas atļaujas.

(9) Jebkurš dalībvalstu piešķirtais papildperiods pašreizējo, dimetenamīdu saturošo augu aizsardzības līdzekļu likvidācijai, glabāšanai, laišanai tirgū un pašreizējo krājumu izmantošanai ir jānosaka ne ilgāks par divpadsmit mēnešiem, lai ļautu izmantot pašreizējos krājumus ne ilgāk kā vienu veģetācijas periodu.

(10) Šis lēmums neierobežo Komisijas turpmākās darbības attiecībā uz minēto darbīgo vielu saistībā ar Padomes 1978. gada 21. decembra Direktīvu 79/117/EEK, ar ko aizliedz laist tirgū un izmantot augu aizsardzības līdzekļus, kuru sastāvā ir konkrētas darbīgās vielas (5).

(11) Šis lēmums neierobežo pieteikuma iesniegšanu par dimetenamīda iespējamu iekļaušanu minētās Direktīvas I pielikumā saskaņā ar Direktīvas 91/414/EEK 6. panta 2. punkta noteikumiem.

(12) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Dimetenamīdu neiekļauj darbīgo vielu sarakstā Direktīvas 91/414/EEK I pielikumā.

2. pants

Dalībvalstis nodrošina, lai:

a) dimetenamīdu saturošo augu aizsardzības līdzekļu atļaujas atsauc pirms 2007. gada 22. jūnija;

b) no 2006. gada 28. decembra dimetenamīdu saturošo augu aizsardzības līdzekļu atļaujas nepiešķir un neatjauno saskaņā ar atkāpi, kas paredzēta Direktīvas 91/414/EEK 8. panta 2. punktā.

3. pants

Papildperiods, ko dalībvalstis piešķir saskaņā ar Direktīvas 91/414/EEK 4. panta 6. punktu, ir cik vien iespējams īss un beidzas ne vēlāk kā 2008. gada 22. jūnijā.

4. pants

Šis lēmums ir adresēts dalībvalstīm.

Briselē, 2006. gada 22. decembrī Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2006/136/EK (OV L 349, 12.12.2006., 42. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2005) 53, 1–73, Conclusion regarding the peer review of pesticide risk assessment of dimethenamid.

(5) OV L 33, 8.2.1979., 36. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 850/2004 (OV L 158, 30.4.2004., 7. lpp.).